
Agrárélőhelyek szerepe a madárvilág diverzitásának megőrzésében

Kulcsszavak: biodiverzitás; élőhely; madárfajok; mezőgazdaság; természetvédelem
A szakirodalom a környezeti problémák hosszú sorát vezeti vissza a modern mezőgazdaság kialakulására és elterjedésére. A Magyar Madártani és Természetvédelmi Egyesület az intenzív termelés negatív ökológiai hatásainak mérséklése, illetve az élővilággal harmóniában történő gazdálkodás lehetőségeinek megteremtése céljából hívta életre a Madárbarát Gazdaságok Programot, melynek kezdeti folyamataiba én is bekapcsolódhattam. Dolgozatomban a Program által kijelölt négy mintagazdaság ökológiai állapotát rögzítem, mely kiindulási alapot teremthet a további kutatáshoz. A biodiverzitás és a helyi ökoszisztéma állapotának alapvető indikátoraként a madárfajokat alkalmaztam. A madárhang alapú pontfelvételezéshez újító módon a Merlin Bird ID telefonos alkalmazást használtam, mely a jövőben a gazdálkodók aktív bevonását is segítheti a monitoring folyamatába. Összeállítottam egy mezőgazdasági területekre alkalmazható élőhely kategóriarendszert, mely alapján élőhely térképeket készítettem. Felmértem továbbá a mintagazdaságokban jelenlévő biodiverzitás-fokozó elemeket, illetve a kihelyezett madárvédelmi eszközöket. A gazdálkodókkal folytatott beszélgetések alapján azonosítottam a természettel összhangban történő gazdálkodás elveit. A kutatás során beigazolódott, hogy a mozaikos területhasználat és a változatos élőhelyek integrálása az adott terület ökológiai rendszerébe egyértelműen növelik az élővilág sokféleségét.



